Nõukogu määrus (EÜ) nr 1447/2001,

28. juuni 2001,

millega muudetakse määrust (EÜ) nr 1260/1999, millega nähakse ette üldsätted struktuurifondide kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 161 ja artikli 299 lõiget 2,

võttes arvesse komisjoni ettepanekut, [1]

võttes arvesse Euroopa Parlamendi nõusolekut [2],

võttes arvesse majandus- ja sotsiaalkomitee arvamust, [3]

võttes arvesse regioonide komitee arvamust

ning arvestades järgmist:

(1) Määruse (EÜ) nr 1260/1999 [4] artikli 29 lõike 3 punktiga a on võimalus anda fondidest toetust maksimaalselt 85 % abikõlblikest kogukuludest ette nähtud üksnes Ühtekuuluvusfondiga hõlmatud liikmesriikide äärepoolseimatele piirkondadele ja äärealadel asuvatele Kreeka saartele, mis on oma kauguse tõttu ebasoodsas seisundis.

(2) Asutamislepingu artikli 299 lõikes 2 on öeldud, et kõigil äärepoolsematel piirkondadel on samad halvemused, eelkõige nende kaugus ja isoleeritus, mis võivad piirata nende arengut.

(3) Vastavalt sellele tuleks määruse (EÜ) nr 1260/1999 artikli 29 lõike 3 punkti a muuta selliselt, et kinnitada fondi osalus maksimaalselt 85 % ulatuses abikõlblikest kogukuludest kõigile äärepoolsematele piirkondadele, olenemata sellest, kas nad asuvad Ühtekuuluvusfondiga hõlmatud liikmesriigis või mitte, tingimusel et see ei hõlma investeeringuid infrastruktuuriprojektidesse, mis annavad olulist puhastulu, ega investeeringuid ettevõtetesse.

(4) Määruse (EÜ) nr 1260/1999 artikli 29 lõike 4 punkt b sätestab, et investeeringute puhul ettevõtetesse ei või fondide osalus eesmärgi 1 sihtaladel ületada 35 % abikõlblikest kogukuludest.

(5) Vastavalt komisjoni 1. juuli 1999. aasta otsusele 1999/502/EÜ, millega koostati struktuurifondide eesmärgi 1 sihtalade nimekiri ajavahemikuks 2000–2006, kuuluvad kõik äärepoolsemad piirkonnad ajavahemikus 1. jaanuarist 2000 kuni 31. detsembrini 2006 struktuurifondide eesmärgi 1 alla.

(6) Äärepoolsemates piirkondades asuvate väikeste ja keskmise suurusega ettevõtete ees seisvaid raskusi silmas pidades oleks vaja suurendada struktuurifondidest antavat maksimaalset abimäära investeeringute puhul nendesse ettevõtetesse, et aidata oluliselt kaasa kõnealuste piirkondade arengule.

(7) Määruse (EÜ) nr 1260/1999 artikli 29 lõike 4 punkti b tuleks seetõttu muuta nii, et investeeringute puhul äärepoolsemates piirkondades asuvatesse väikestesse ja keskmise suurusega ettevõtetesse võib fondide osalus ulatuda kuni 50 %ni abikõlblikest kogukuludest.

(8) Määruse (EÜ) nr 1260/1999 artikli 14 kohaselt hõlmavad kõik projektid, ühenduse abi raamprogrammid, rakenduskavad ja ühtsed programmdokumendid seitsmeaastast ajavahemikku ning see algab 1. jaanuaril 2000. Ühtsuse huvides ja selleks, et hoida ära diskrimineerimist sama programmi alusel abisaajate vahel, peavad käesolevas määruses ette nähtud erandid olema kohaldatavad erandkorras kogu programmi vältel.

(9) Nõukogu 19. juuli 1993. aasta määruse (EMÜ) nr 2019/93, millega kehtestatakse erimeetmed väiksemate Egeuse mere saarte teatavate põllumajandussaaduste suhtes, [5] artikkel 13 näeb neile saartele ette erandid struktuurimeetmete suhtes. See artikkel on tunnistatud kehtetuks nõukogu 17. mai 1999. aasta määrusega (EÜ) nr 1257/1999 Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta. [6] Väiksemate Egeuse mere saarte erandlik olukord ja geograafiline asukoht on takistuseks maapiirkondade kohandamise ja arengu edendamisel, mida võib korvata struktuurifondide toetuse suurendamisega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1260/1999 muudetakse järgmiselt.

1. Artikli 29 lõike 3 punkti a muudetakse järgmiselt:

"a) maksimaalselt 75 % abikõlblikest kogukuludest ja üldreeglina vähemalt 50 % abikõlblikest avaliku sektori kuludest eesmärgi 1 sihtaladel võetavate meetmete puhul. Kui piirkonnad asuvad Ühtekuuluvusfondiga hõlmatud liikmesriigis, võib ühenduse toetus nõuetekohaselt õigustatud erandjuhul ulatuda maksimaalselt 80 %ni abikõlblikest kogukuludest ning äärealadel asuvate Kreeka saarte puhul, mis on oma kauguse tõttu ebasoodsas seisundis, maksimaalselt 85 %ni abikõlblikest kogukuludest. Ühenduse toetus kõikidele äärepoolsematele piirkondadele võib nõuetekohaselt põhjendatud erandjuhtudel tõusta maksimaalselt kuni 85 %ni abikõlblikest kogukuludest;"

2. Artikli 29 lõike 4 punkti b teisele lõigule lisatakse järgmine alapunkt:

"ii) 50 % abikõlblikest kogukuludest investeeringute puhul väikestesse ja keskmise suurusega ettevõtetesse äärepoolsemates piirkondades ning erandjuhul ka väiksematel Egeuse mere saartel määruse (EÜ) nr 1257/1999 kohaselt tehtud investeeringute puhul;"

Alapunktidest ii ja iii saavad vastavalt alapunktid iii ja iv.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. jaanuarist 2000.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 28. juuni 2001

Nõukogu nimel

eesistuja

B. Rosengren

[1] EÜT C 96 E, 27.2.2001, lk 272.

[2] Arvamus on esitatud 14. juunil 2001 (Euroopa Ühenduste Teatajas seni avaldamata).

[3] EÜT C 139, 11.5.2001, lk 29.

[4] EÜT L 161, 26.6.1999, lk 1.

[5] EÜT L 184, 27.7.1993, lk 1. Määrust on viimati muudetud määrusega (EÜ) nr 2417/95 (EÜT L 248, 14.10.1995, lk 39).

[6] EÜT L 160, 26.6.1999, lk 80.

--------------------------------------------------